Protestele din 10 august din Piaţa Victoriei se văd şi în Elveţia. La o lună de la violenţele din Capitala, românii din Geneva au avut o idee inedită de a face cunoscute în toată lumea actele de violenţă ale jandarmilor împotriva celor care protestau. Oamenii au strâns bani şi au închiriat un ecran uriaş in aeroportul din Geneva în care apar imagini de la protestele reprimate violent.

Cei care au avut iniţiativa spun că sunt nemulţumiţi că până acum nu a fost găsit niciun vinovat şi vor cere şi implicarea Organizaţiei Naţiunilor Unite.

„Suntem aici pentru că organizația, comunitatea, a cumpărat acest spațiu din Aeroportul din Geneva pentru acest spot care surprinde imagini de la protestul diasporei din București. Vă vede toată lumea, toată lumea trebuie să știe ce s-a întâmplat la București pe 10 august. Celor din palatul Victorie și din parlament, vă vedem, de peste tot! În curând toată lumea o să vă vadă!”, spune o româncă

„Nu suntem o republică bananieră! Suntem oameni civilizați!”, adaugă o alta.